शुंगलू रिपोर्ट पर भाजपा का लोकसभा से वाकआउट  
राष्ट्रमंडल खेलों में अनियमितताओं की जांच कर रही शुंगलू समिति की रिपोर्ट को संसद में पेश किए जाने की मांग पर भाजपा ने लोकसभा से वाकआउट किया।
राष्ट्रमंडल खेलों में कथित अनियमितताओं की जांच करने वाली शुंगलू समिति की रिपोर्ट को तत्काल संसद में पेश किए जाने की मांग पर भाजपा सदस्यों ने लोकसभा से वाकआउट किया।  लोकसभा में यह मामला उठाते हुए वरिष्ठ भाजपा नेता लालकृष्ण आडवाणी ने कहा कि मीडिया में ऐसी खबरें आई हैं कि शुंगलू समिति ने अपनी रिपोर्ट सरकार को सौंप दी है। उन्होंने कहा कि सरकार को आज ही यह रिपोर्ट संसद में पेश कर इस पर चर्चा करानी चाहिए।  आडवाणी ने कहा कि इस सत्र की शुरुआत में भ्रष्टाचार से संबंधित तीन मुद्दे उठाए गए थे जिनमें 2-जी स्पैक्ट्रम आवंटन, राष्ट्रमंडल खेलों के संचालन में कथित अनियमितताएं तथा आदर्श हाउसिंग घोटाला शामिल था। उन्होंने कहा कि चूंकि भ्रष्टाचार पर चर्चा राष्ट्रमंडल खेलों के संचालन से शुरू हुई थी और इसलिए बिना देरी के शुंगलू समिति की रिपोर्ट संसद में पेश की जानी चाहिए।  संसदीय कार्य मंत्री पवन कुमार बंसल ने इस पर कहा कि सरकार ने एक कार्यकारी आदेश के तहत शुंगलू समिति का गठन किया था और सरकार ने अभी यह रिपोर्ट देखी नहीं है।  बंसल ने कहा, मैं संबंधित मंत्री तक यह बात पहुंचा दूंगा और उन्हें सदन की भावना से अवगत कराउंगा। यदि इस संबंध में कोई फैसला लिया जाना है तो वह लिया जाएगा। विपक्ष की नेता सुषमा स्वराज ने बंसल के जवाब पर असंतोष जताया और कहा कि विपक्ष के हर मामले पर यही जवाब देना सरकार की आदत हो गई है। इसके बाद उनकी अगुवाई में भाजपा सदस्य सदन से वाकआउट कर गए।